Burjassot continua ampliant els seus fons documentals disponibles per a la seua consulta en SAVEX
2025-07-24

L’Ajuntament de Burjassot, des de la regidoria de Cultura i Patrimoni, que dirigeix Javier Naharros, continua ampliant els fons documentals que la ciutadania pot consultar a través de la plataforma SAVEX (Sistema Arxivístic Valencià en Xarxa).

En aquesta ocasió, el Consistori, des de la citada regidoria, ha acordat la col·laboració amb les tretze comissions falleres del municipi i amb les entitats festeres per a publicar els llibrets de cadascuna de les falles en el citat portal.

Gràcies a aquesta col·laboració, des de l’Arxiu Municipal es durà a terme la digitalització de tots els llibrets que obren en poder de l’Ajuntament i de tots aquells que les pròpies comissions aporten a l’Arxiu municipal.

Des de la regidoria de Cultura i Patrimoni s’ha assenyalat que es tracta d’un projecte pioner entre els municipis on se celebra la festa fallera i, com no podia ser d’una altra manera, el seu objectiu és difondre la seua història i el gran arrelament que té a Burjassot.